KIRJALLINEN KYSYMYS E-2316/01

esittäjä(t): Elly Plooij-van Gorsel (ELDR) komissiolle

(31. heinäkuuta 2001)

Aihe: Televiestintälain tarkistaminen Alankomaissa

Alankomaiden hallitus on jättänyt neuvoa-antavalle hallituskollegiolle (Raad van State) lakiesityksen televiestintälain ja itsenäistä posti- ja televiestintäviranomaista (OPTA) koskevan lain muuttamiseksi. Tämä liittyy lähetysverkkojen pääsyyn koskevan järjestelyn selkeyttämiseen ja laajentamiseen.

Tämä ehdotus haittaa televiestintäpaketin tarkistusta, jonka parissa neuvosto ja parlamentti parhaillaan työskentelevät, ja antaa OPTA:lle mahdollisuuden määritellä (Internet)markkinoita jäsenvaltiotasolla. Lisäksi Alankomaiden hallitus uhkaa alkaa säännellä interaktiivisia televisiomarkkinoita, vaikka ne ovat vasta kehittymässä.

1. Onko komissio tietoinen tästä lakiesityksestä?

2. Jos näin on, mitä mieltä se on siitä (mm. Internetmarkkinoiden määrittelystä ja televisiopalvelujen sääntelystä), kun otetaan huomioon televiestintäpaketin tarkistus?

3. Katsooko komissio, että tämä lakiehdotus on ilmoitettava avoimuusdirektiivin (98/48/EY(1)) mukaisesti?

(1) EYVL L 217, 5.8.1998, s. 18.

Erkki Liikasen komission puolesta antama vastaus

(3. lokakuuta 2001)

Komissio on tietoinen Alankomaiden lakiesityksestä, joka koskee pääsyä kaapelitelevisioverkkoihin. Komission saamien tietojen mukaan ehdotettu laki koskee kaapeliverkkojen käyttöä TV-lähetystoimintaan ja Internet-yhteyksiin.

Arvoisa parlamentin jäsen haluaa tietää, onko komissio sitä mieltä, että kyseisestä lakiesityksestä olisi ilmoitettava teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 98/34/EY muuttamisesta 20. kesäkuuta 1998 annetun parlamentin ja neuvoston direktiivin 98/48/EY(1) mukaisesti. Direktiivin 98/48/EY 1 artiklassa säädetään, että avoimuusdirektiiviä ei sovelleta radio- ja televisiolähetyspalveluihin eikä niitä kysymyksiä koskeviin määräyksiin, jotka on yhdenmukaistettu televiestintäpalveluista annetuilla yhteisön säännöksillä. Televiestintäalan nykyiseen yhteisön sääntelykehykseen ei sisälly sääntöjä Internet-yhteyksiin tarkoitettujen kaapeliverkkoyhteyksien tarjoamisesta. Sen vuoksi kansallisella tasolla suunnitellut toimenpiteet, jotka koskevat tällaisia yhteyksiä, kuuluvat avoimuusdirektiivin 98/48/EY soveltamisalaan, ja niistä on ilmoitettava komissiolle, joka tutkii, ovatko ehdotetut toimenpiteet yhteensopivia yhteisön lainsäädännön kanssa.

Näyttää siltä, että Alankomaiden lakiesityksessä otetaan huomioon yhteisön sääntelykehykseen piakkoin tehtävät muutokset. Komission ehdottaman uuden kehyksen soveltamisalaan kuuluvat kaikki sähköisen viestinnän verkot ja palvelut. Se koskee siis myös kaapeliverkossa tarjottavia palveluja. Lisäksi uudessa lähestymistavassa määritellään merkittävän markkina-aseman käsite uudelleen dynaamisesti ja siten, että kansalliset sääntelyviranomaiset voivat markkina-analyysin perusteella asettaa tiettyjä velvoitteita yrityksille, joilla katsotaan olevan merkittävä markkina-asema asianomaisilla markkinoilla. Komissio laatii kansallisten sääntelyviranomaisten avuksi ohjeet markkinoiden määrittelemisestä ja kilpailutason arvioimisesta. Komission ehdottaman puitedirektiivin 14 artiklan mukaan komissio tekee myös säännöllisesti päätöksen, jossa luetellaan markkinat, jotka ominaisuuksiensa perusteella saattaisivat edellyttää ennakkosääntelyä. Kansalliset sääntelyviranomaiset eivät saa ilman komission hyväksyntää asettaa velvoitteita markkinoilla, joita ei mainita päätöksessä. Sääntelyviranomaisten on arvioitava markkinoiden kilpailutilanne annettujen ohjeiden mukaan ja asetettava velvoitteita vain, jos todellista kilpailua ei ole. Muussa tapauksessa velvoitteet on poistettava. Ehdotettu uusi sääntelykehys on vielä käsiteltävänä yhteispäätösmenettelyssä, ja yksityiskohdista keskustellaan parlamentissa ja neuvostossa. Koska yhteisön uutta sääntelykehystä ei sovelleta ennen vuotta 2003, komissio ei voi vielä tehdä kattavaa arviota Alankomaiden lakiesityksen yhteensopivuudesta ehdotetun uuden kehyksen kanssa.

(1) EYVL L 217, 5.8.1998.